Sakeman voor vrou doodgeskiet | Netwerk24
Deur André Damons 09 Julie 2019 16:25
'n Sakeman en opkomende boer van Bloemfontein is Maandagaand in sy huis in Fichardtpark in 'n oënskynlike huisroof voor sy vrou doodgeskiet.
Ntau Lucas Mokoena (51), wat ook 'n taxibaas is, is omstreeks 21:35 deur twee gewapende mans oorval kort nadat hy by sy huis in Schnehagesingel aangekom het.
Die mans het glo vir hom in die badkamer gewag.
Kol. Thandi Mbambo, provinsiale polisiehoof, sê die man het sy vrou in die hoofslaapkamer gekry en het na die toilet gegaan waar hy die twee aanvallers aangetref het.
Ntau Lucas Mokoena (51) is Maandagaand in dié huis in Schnehagesingel, Fichardtpark, in 'n huisroof doodgeskiet.Foto: André Damons
Netwerk24 verneem Mokoena se vrou het al geslaap, maar het wakker geword van die stryery tussen haar man en die aanvallers.
Mokoena is uit die badkamer na die slaapkamer gesleep waar sy vrou met dasse vasgebind is. Die mans het geld geëis voordat hulle hom voor sy vrou in die kop geskiet het.
Hy is later deur paramedici dood verklaar.
Die aanvallers het geld en drie selfone gebuit voordat hulle in Mokoena se Land Cruiser gevlug het. Die voertuig is later verlate in Lourierpark teruggevind. Niemand is nog in hegtenis geneem nie.
Polisiebeamptes loop verby die huis in Schnehagesingel, Fichardtpark, waar Ntau Lucas Mokoena, 'n sakeman, doodgeskiet is.Foto: André Damons